“เวสต์เท็กซัส” หลุด 12 เหรียญ! กดดาวน์ฟิวเจอส์ร่วง 446 จุด วิตกโควิด-19 ฉุดอุปสงค์น้ำมัน
“เวสต์เท็กซัส” หลุด 12 เหรียญ! กดดาวน์ฟิวเจอส์ร่วง 446 จุด วิตกโควิด-19 ฉุดอุปสงค์น้ำมัน
20 เม.ย. 2563

ผู้สื่อข่าวรายงาน ณ เวลา 18.51 น. (ตามเวลาในประเทศไทย) ดัชนีดาวโจนส์ฟิวเจอร์ หรือ Dow Jones Futures ลบ 446 จุด หรือ 1.85% สู่ระดับ 23,713.00 จุด  
ขณะที่ราคาน้ำมันดิบเวสต์เท็กซัส อินเตอร์มิเดียต (WTI) ณ เวลา 18.45 น. (ตามเวลาในประเทศไทย) ลดลง 6.73 เซนต์ หรือ 36.49% สู่ระดับ 11.71 ดอลลาร์/บาร์เรล และ ราคาน้ำมันดิบเบรนท์ (Brent) ลดลง 1.78 ดอลลาร์ หรือ 6.29% สู่ระดับ 26.52 ดอลลาร์/บาร์เรล
สำหรับสัญญาล่วงหน้า หรือ “ฟิวเจอส์” ณ เวลา 18.46 น. (ตามเวลาในประเทศไทย) ของตลาดน้ำมันทั้ง 2 แห่ง ปรับตัวลดลงเช่นเดียวกัน โดยสัญญาซื้อขายล่วงหน้าน้ำมันดิบ WTI ลดลง 2.80 เซนต์ หรือ 11.19% สู่ระดับ 22.23 ดอลลาร์/บาร์เรล และสัญญาซื้อขายล่วงหน้าน้ำมันเบรนท์ ลดลง 1.60 เซนต์ หรือ 5.70% สู่ระดับ 26.48 ดอลลาร์/บาร์เรล ตามลำดับ
โดย สำนักงานพลังงานสากล (IEA) ออกรายงานระบุว่า วิกฤตการณ์จากแพร่ระบาดของเชื้อไวรัสโควิด-19 จะส่งผลกระทบทำให้อุปสงค์น้ำมันลดลง 29 ล้านบาร์เรล/วันในเดือนเม.ย. แตะระดับต่ำสุดในรอบ 25 ปี ขณะที่ประเทศต่างๆพากันออกมาตรการจำกัดการเดินทางเพื่อควบคุมการระบาดของโควิด-19
ขณะที่ โกลด์แมน แซคส์ ระบุว่า การที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงปรับลดกำลังการผลิตน้ำมันเพียง 9.7 ล้านบาร์เรล/วัน ถือว่าน้อยเกินไป และยังไม่มากพอที่จะช่วยชดเชยผลกระทบของอุปสงค์น้ำมันที่ทรุดตัวลงอย่างหนักในช่วงที่ผ่านมา
โดยโกลด์แมน แซคส์ คาดว่า ราคาน้ำมันดิบในตลาดโลกจะยังคงร่วงลงในช่วงไม่กี่สัปดาห์ข้างหน้า เนื่องจากสต็อกน้ำมันยังคงปรับตัวขึ้นอย่างรวดเร็ว แม้ว่าโอเปกพลัสได้บรรลุข้อตกลงปรับลดกำลังการผลิตเพื่อลดอุปทานน้ำมันในตลาดโลกก็ตาม
ทางด้านกองทุนการเงินระหว่างประเทศ (IMF) คาดการณ์ว่าเศรษฐกิจโลกจะหดตัวลง 3% ในปีนี้ ซึ่งสวนทางการคาดการณ์ในเดือนม.ค.ที่ระบุว่า เศรษฐกิจโลกจะมีการขยายตัว 3.3% ในปีนี้
IMF ยังคาดการณ์ว่าเศรษฐกิจสหรัฐจะหดตัวลง 5.9% ในปีนี้ แต่จีนจะมีการขยายตัว 1.2%
นอกจากนี้ IMF ยังคาดการณ์ว่าเศรษฐกิจยูโรโซนจะหดตัว 7.5% ในปีนี้ ขณะที่อิตาลีและสเปน ซึ่งได้รับผลกระทบอย่างหนักจากโควิด-19 จะหดตัวลง 9.1% และ 8% ตามลำดับ